Document ID: /roh_data/filtered/fineweb-2-filterrobots_roh.jsonl.gz/11735

Suenter discussiuns intensivas ha la cumissiun d’instituziuns politicas dal Cussegl dals chantuns decis ina proposta per realisar l’iniziativa d’immigraziun da massa. Ina maioritad da 6 cunter 2 vuschs, tar 5 abstenziuns, ha decis a favur dal concept proponi dal cusseglier dals chantuns Philipp Müller (PLD) - quai vul dir d’engrevgiar la «favurisaziun d’indigens light». Quai ha il president da la cumissiun Peter Föhn (PPS/SZ) ditg a las medias.
Refusas basegnan in argument
Tenor il concept da Müller na duajan ils patruns betg sulet annunziar las plazzas libras a l’intermediaziun da lavur, mabain era esser obligads d’envidar ils candidats avant maun ad in discurs. Refusas ston alura vegnir giustifitgadas, e quai betg mo cun flosclas mabain cun arguments individuals, ha accentuà Müller avant las medias.
Pertutgads sajan ils secturs cun ina dischoccupaziun surproporziunala. Il concept na dovria nagins contingents e naginas cifras maximalas, ha accentuà Müller.
Sa cumporta quai cun las cunvegnas cun l’UE?
La fatschenta va uss enavos en il parlament. Il Cussegl dals chantuns vegn alura a tractar la proposta en la sessiun d’enviern. Sch'il concept proponì sa cumporta cun las cunvegnas cun l’UE è dispitaivel tranter experts. Ils gremis da l’UE n’èn era anc betg s’exprimids davart las propostas. L’Uniun europeica pretenda fin uss che la Svizra sto tractar tut las persunas tuttina, quai è fixà en la cunvegna da la libra circulaziun da persunas.
L’iniziativa d’immigraziun da massa sto la Svizra realisar fin ils 9 da favrer 2017.
RR novitads 18:00/20:00